Policijski službenici Uprave policije MUP-a ZDK u akciji dobrovoljnog darivanja krvi

Povodom obilježavanja 15. maja, Dana policije Ministarstva unutrašnjih poslova Zeničko-dobojskog kantona, šezdeset dva policijska službenika su učestvovala u akciji dobrovoljnog darivanja krvi za potrebe pacijenata Kantonalne bolnice Zenica.

Cilj ove akcije je prvenstveno doprinos u opskrbljivanju zaliha bolnice, a policijski službenici ovog ministarstva su u više navrata, na ovaj način, pokazali humanost i ukazali na činjenicu da je pomoć u spašavanju ljudskih života glavno i najvažnije opredjeljenje policijskih službenika, koji obavljajući složene policijske poslove često rizikuju i sopstveni život.

“Pored naših primarnih zadataka i ovo je jedan od načina na koji želimo poslati poruku građanima da smo u svim okolnostima uz njih. I ove godine nažalost, kao i prethodne, zbog aktuelne pandemije nismo održali centralnu svečanost u povodu obilježavanja Dana policije, niti smo sproveli druge uobičajene aktivnosti i sportska takmičenja. Neka ovo bude naš poklon pacijentima bolnice, kojima je krv najpotrebnija i smatramo da je u ovoj teškoj situaciji za sve nas ova akcija najbolja svečanost u povodu obilježavanja našeg dana, prvenstveno zbog njenog humanitarnog karaktera”, kazao je policijski komesar Uprave policije Ministarstva unutrašnjih poslova Zeničko-dobojskog kantona Semir Šut.

Za učestvovanje u ovoj akciji prvobitno se prijavilo oko stotinu trideset policijskih službenika iz svih policijskih stanica i organizacionih jedinica, od kojih je veći broj bio objektivno spriječen da učestvuje u akciji darivanja zbog aktuelnog vakcinisanja, dok je određen broj službenika bio spriječen usljed utvrđenog stanja bolesti uzrokovanog infekcijom virusa COVID-19. I pored navedenih poteškoća, zavedena akcija će značajno doprinjeti opskrbljivanju zaliha krvi u Kantonalnoj bolnici Zenica, zbog čega je menadžment Uprave policije zadovoljan a zadovoljstvo ne kriju ni policijski službenici koji su darovali krv i koji su, kako ističu u razgovorima, radosni što i na ovaj način mogu pružiti pomoć, te svim građanima poslati poruku da je njihova glavna misija pružanje pomoći građanima i zaštita njihovih života.